Die 12de Oscar-toekenningsaand is op 29 Februarie 1940 deur die Academy of Motion Picture Arts and Sciences gehou om erkenning te gee aan rolprente van 1939. Bob Hope was vir die eerste (van 19) keer die aanbieder. Gone with the Wind het die meeste benoemings ontvang: altesaam 13. Dit was die eerste jaar waarin ’n Oscar toegeken is vir beste visuele effekte, asook waarin twee pryse vir kinematografie toegeken is: vir ’n kleur- en ’n swart-wit prent. Hattie McDaniel was die eerste swart Amerikaner wat ’n Oscar gewen het, as beste vroulike byspeler vir Gone with the Wind. Dit was die eerste Oscar-aand wat verfilm is. Die tydskrif Variety Magazine het geskryf die sterre was selfbewus vanweë die kameras en die geleentheid is gekenmerk deur modebewuste aktrises in die beste rokke, pelse en juweliersware. Die Los Angeles Times het ’n taamlik akkurate lys van die wenners geplaas ondanks ’n belofte om die resultate van die stemmery geheim te hou. Baie van die benoemdes het dus voor die tyd geweet wie gewen het.